**18. marca 2021**

**S programom Google Career Certificates získajú jeho absolventi potrebné digitálne zručnosti uplatniteľné v praxi**

**Pandémia koronavírusu rapídne zmenila to, akým spôsobom a z akého miesta vykonávajú ľudia svoju prácu. Takisto zmenila aj nároky na digitálne zručnosti, ktoré si zmenené pracovné podmienky vyžiadali. Spoločnosť Google sa preto rozhodla rozšíriť možnosti vzdelávania pre používateľov v Európe, vrátane Slovenska. Nový vzdelávací program Google Career Certificates bude pre záujemcov dostupný prostredníctvom platformy Coursera.org. Google v regióne Európa, Stredný východ a Afrika navyše udelí celkovo až 100-tisíc štipendií. V Českej republike a na Slovensku ich bude distribuovať v spolupráci s neziskovou organizáciou Czechitas, pričom na Slovensku program podporí aj nezisková organizácia Aj Ty v IT.**

*„Career Certificates sú odpoveďou Googlu na globálny dopyt po nových zručnostiach, ktorý sa v poslednom roku výrazne zrýchlil. Po 5 rokoch digitálneho vzdelávania „Grow with Google“ spúšťame tento nový certifikačný program s jasným cieľom, pripraviť Slovákov na globálny trh práce,“* hovorí **Rasťo Kulich**, šéf slovenskej pobočky spoločnosti Google.

Intenzívny vzdelávací program [Google Career Certificates](https://grow.google/intl/sk/google-certificates) sa spúšťa okrem ďalších krajín v tomto regióne aj na Slovensku. Online kurzy pomôžu záujemcom získať praktické profesijné zručnosti potrebné v rastúcich a žiadaných odboroch, ako sú IT podpora, projektový manažment, dátová analytika alebo UX dizajn. Kurzy prebiehajú prostredníctvom platformy [Coursera.org](https://www.coursera.org/search?query=google&) a sú určené najmä tým záujemcom, ktorí sa chcú vzdelávať vlastným tempom alebo nemajú dostatočné finančné prostriedky potrebné ku klasickému štúdiu na vysokej škole. Absolvovanie kurzu nevyžaduje žiadne predošlé skúsenosti či vzdelanie v odbore a je možné ich dokončiť za menej ako 6 mesiacov. Kurz je následne zakončený udelením certifikátu.

Celkovo rozdelí spoločnosť Google medzi žiadateľov v Česku a na Slovensku 2 000 štipendií prostredníctvom neziskovej organizácie Czechitas, na Slovensku navyše s podporou [Aj Ty v IT](https://ajtyvit.sk/). V snahe pomôcť menej zvýhodneným skupinám sa pri distribúcií štipendií zamerá na ženy v pracovnom procese, vysokoškolské a stredoškolské študentky, čiastočne aj pedagogičky a pedagģov, s ktorými organizácia úzko spolupracuje v rámci IT vzdelávania na školách. Viac informácií o obsahu kurzov nájdu záujemcovia na stránke [Grow with Google](https://grow.google/intl/sk/google-certificates).

*„Sme veľmi radi, že môžeme so spoločnosťou Google spolupracovať pri distribúcii štipendií Google Career Certificates na Slovensku. Vzdelávanie so zameraním na IT je oblasť, v ktorej sa už dlhodobo angažujeme a rozšírenie edukačných možností v nových IT odboroch bude prínosom pre našu komunitu, ktorá tak bude pokračovať v dobre naštartovanej ceste do sveta technológií,“* hovorí **Petra Kotuliaková, riaditeľka neziskovej organizácie Aj Ty v IT**.

**Potreba nových zručností**

Štúdia spoločností [Google a McKinsey](https://www.blog.google/around-the-globe/google-europe/protecting-europes-workers-the-urgent-need-for-skills/) realizovaná ešte pred vypuknutím pandémie poukázala na potrebu dodatočných zručností. Z jej zistení napríklad vyplynulo, že viac ako 90 miliónov pracovníkov v Európe bude pravdepodobne musieť nadobudnúť nové zručnosti na svojej súčasnej pracovnej pozícii, takisto až 21 miliónov ľudí bude pravdepodobne musieť opustiť zamestnanie v oblastiach so znižujúcimi sa nárokmi na pracovnú silu ako poľnohospodárstvo či kamenný predaj. Úbytok pracovných miest sa podľa štúdie týka aj Slovenska, a to najmä v priemyselnej výrobe. Naopak sa bude zvyšovať záujem o pracovníkov v oblasti služieb. Súčasná globálna kríza však mnohé z predpovedaných trendov ešte viac urýchlila. Poradenská spoločnosť [McKinsey](https://www.mckinsey.com/featured-insights/future-of-work/the-future-of-work-after-covid-19) odhaduje, že po pandémií bude musieť v Európe prejsť na nové pracovné miesta až o 25 % viac ľudí.

**Kurzy programu Google Career Certificates**

* **IT podpora** – tento kurz približuje všeobecne oblasť IT. Absolventi kurzu získajú poznatky o rôznych aspektoch IT, vrátane základov moderných sieťových technológií a protokolov, používania najrozšírenejších operačných systémov či správy systémov.
* **Projektový manažment** – kurz sa zameriava na základy tradičného projektového riadenia, no priblíži aj agilné projektové riadenie, keďže inovatívne techniky už prerástli vývoj softvéru a týkajú sa rôznych priemyselných odvetví a funkcií.
* **Dátová analytika** – kurz má pomôcť rozvinúť schopnosti efektívnej analýzy dát. Dátoví analytici vedia, ako sa pýtať tie správne otázky, ako pripraviť, spracovať a analyzovať dáta, na základe ktorých získajú potrebné poznatky na formuláciu odporúčaní, čo ďalej. Absolventi kurzu si budú prostredníctvom praktických zadaní a projektov rozvíjať zručnosti vo využívaní rôznych nástrojov a platforiem na analýzu dát.
* **UX dizajn** – UX dizajnéri sa zameriavajú na interakciu používateľov s produktmi, ako sú webové stránky, aplikácie a fyzické objekty. Absolventi kurzu sa zoznámia so svetom UX dizajnu prostredníctvom praktických cvičení vyvinutých spoločnosťou Google.

**O iniciatíve *Grow with Google - Pomáhame Slovensku rásť***

Nové edukačné príležitosti sú súčasťou dlhodobej iniciatívy *Grow with Google – Pomáhame Slovensku rásť* zameranej na podporu slovenskej ekonomiky aj v čase pandémie. V januári tohto roku bola v rámci tejto iniciatívy spustená výzva Google.org Impact Challenge zameraná na podporu organizácií, ktoré svoju činnosť zameriavajú na znižovanie rozdielov v oblasti digitálnych zručností a podporu ekonomického rastu v regióne s ohľadom na inklúziu menšinových komunít. V minulom roku sa tiež slovenský Google v spolupráci s partnermi zaviazal pomôcť 50-tisíc slovenským podnikateľom a jednotlivcom lepšie využívať internet na rast podnikania, nájdenie práce či pre rozvoj kariéry. Od roku 2016 pomohla spoločnosť Google v spolupráci s partnermi viac ako 110-tisíc ľuďom a firmám v zlepšovaní ich digitálnych zručností.

**O spoločnosti Google Inc.**

Spoločnosť Google sa ako globálny technologický líder snaží neustále vylepšovať spôsob prepájania ľudí s informáciami. Inovácie Googlu v oblasti vyhľadávania a reklamy umožnili spoločnosti získať vedúcu pozíciu na internete a vytvoriť jednu z najznámejších svetových značiek.

# # #

Google je ochranná známka spoločnosti Google Inc. Všetky ďalšie názvy spoločností a produktov môžu byť ochrannými známkami príslušných spoločností, s ktorými sú asociované.

**V prípade záujmu o ďalšie tlačové informácie a materiály, prosím, kontaktujte:**

Grayling Slovakia

Daša Paulíčková

Palisády 36, 811 06 Bratislava

Tel.: +421 2 5920 1405

Fax: +421 2 5920 1400

E-mail: google\_sk@grayling.com